Diari Oficial de la Generalitat Valenciana


Sumari del DOGV 9596, del 16-05-2023 (2023/4987)

ORDRE 9/2023, de 5 de maig, de la Conselleria d'Agricultura, Desenvolupament Rural, Emergència Climàtica i Transició Ecològica, per la qual s'acorda iniciar el procediment de declaració del Parc Natural la Serra Escalona i la Devesa de Campoamor en els termes municipals d'Orihuela, San Miguel de Salinas i Pilar de la Horadada.
----------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   9596

Data del DOGV
:   16-05-2023

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2023/4987


Data del document
:   05-05-2023

Organisme emissor
:   Conselleria d'Agricultura, Desenvolupament Rural, Emergència Climàtica i Transició Ecològica

Tipus de document
:   Ordre

Descriptors 

:   * Conselleria d'Agricultura, Desenvolupament Rural, Emergència Climàtica i Transició Ecològica

ORDRE 9/2023, de 5 de maig, de la Conselleria d'Agricultura, Desenvolupament Rural, Emergència Climàtica i Transició Ecològica, per la qual s'acorda iniciar el procediment de declaració del Parc Natural la Serra Escalona i la Devesa de Campoamor en els termes municipals d'Orihuela, San Miguel de Salinas i Pilar de la Horadada. [2023/4987]  
  
Situada a la comarca del Baix Segura, la serra d'Escalona i el seu entorn territorial immediat constitueix un àmbit que concentra nombrosos valors ecològics, ambientals i paisatgístics, fins al punt de constituir un dels àmbits més rellevants en el context de la Comunitat Valenciana. Repartida entre els termes municipals de Pilar de la Horadada, Orihuela i San Miguel de Salinas, la serra s'enclava en el marc de la conca neògena de la Mar Menor; un estret cordó constituït per arenisques neògenes constitueix el relleu principal de la serra pròpiament dita, i marca el contrapunt de la devesa de Campoamor, una superfície plana solcada per una xarxa de drenatge notable.  
Es tracta d'un territori que, pels seus rellevants valors mediambientals, paisatgístics i culturals, així com, per les potencialitats d'ús públic en relació amb l'estudi, l'ensenyament i el gaudi ordenat del medi natural, té mèrits objectius indiscutibles per a l'habilitació d'una de les figures jurídiques de protecció d'espais naturals establides en els articles del 24 al 27 de la Llei 11/1994, de 27 de desembre, de la Generalitat, d'espais naturals protegits de la Comunitat Valenciana.  
  
La Llei 11/1994, de 27 de desembre, de la Generalitat, d'espais naturals protegits de la Comunitat Valenciana, estableix en el seu article 7, la figura del parc natural com la més indicada per a la protecció d'espais naturals valuosos, de manera compatible amb l'ús sostenible dels recursos naturals en els sectors forestal, ramader, cinegètic, agrícola i de serveis, així com amb l'acompliment d'una important funció social en l'estudi, l'ensenyament i el gaudi ordenat dels valors ambientals i culturals.  
Mitjançant l'Ordre 7/2017, de 16 de febrer, de la Conselleria d'Agricultura, Medi Ambient, Canvi Climàtic i Desenvolupament Rural, s'acorda iniciar el procediment d'elaboració i aprovació del Pla d'ordenació dels recursos naturals, del Pla rector d'ús i gestió i de les Normes de gestió dels espais de la Xarxa Natura 2000 de la serra d'Escalona i el seu entorn.  
Mitjançant el Decret 190/2018, de 19 d'octubre, del Consell, es va declarar el paisatge protegit la serra d'Escalona i el seu entorn, i aquest va ser el punt de partida en la protecció d'aquest espai.  
El Pla d'ordenació dels recursos naturals (d'ara en avant PORN) de la serra d'Escalona i devesa de Campoamor, iniciat per l'Ordre 7/2017, abans esmentada, proposa, expressament, la tramitació i declaració d'un parc natural en l'àmbit territorial objecte d'aquest decret, que coincideix amb l'àmbit d'aplicació zona I d'alt valor ambiental del document d'ordenació. Aquest àmbit té una extensió de 9.003 hectàrees en els termes municipals d'Orihuela, San Miguel de Salinas i Pilar de la Horadada.  
  
La figura de parc natural és també, especialment, adequada per a la gestió d'aquells espais naturals que, com en el cas de serra d'Escalona i la devesa de Campoamor, es caracteritzen per uns valors ambientals i paisatgístics que s'han configurat històricament en estreta interacció amb l'activitat humana del medi rural.  
De conformitat amb tot el que s'ha exposat, és necessari disposar per a la serra d'Escalona i la devesa de Campoamor d'un règim de protecció que, després dels tràmits legalment establits, permeta afrontar de manera eficaç els reptes de conservació als quals s'enfronta un espai de la rellevància del qual ens ocupa. En aquest sentit, la Llei 11/1994, de 27 de desembre, de la Generalitat Valenciana, d'espais naturals protegits de la Comunitat Valenciana, estableix la figura de parc natural com a especialment indicada per a la conservació i gestió d'aquest entorn.  
  
D'altra banda, l'article 28 de Llei 11/1994, abans esmentada, articula un règim de protecció preventiva aplicable als àmbits territorials inclosos en el projecte de declaració d'espai protegit, amb caràcter cautelar, fins a l'aprovació del decret de declaració corresponent. Aquest règim permet habilitar les mesures necessàries per a evitar la deterioració dels valors objecte de protecció durant aquest període. La forma d'aplicació d'aquestes mesures cautelars s'estableix mitjançant un acord del Consell.  
Per tot això, en exercici de les competències i atribucions conferides per la Constitució, l'Estatut d'Autonomia i pel conjunt de la legislació ambiental estatal i autonòmica aplicable al cas, és procedent iniciar l'expedient de declaració del parc natural de la serra d'Escalona i el seu entorn, i amb aquesta finalitat,  
  
  
ORDENE  
  
Article primer  
1. S'acorda iniciar el procediment de declaració del parc natural de la serra d'Escalona i la devesa de Campoamor, l'àmbit territorial de la qual figura com a annex a aquesta ordre.  
2. Aquest àmbit inicial podrà modificar-se de forma justificada durant el procediment de declaració del parc natural.  
  
Article segon  
1. De conformitat amb el que es disposa en l'article 28 de la Llei 11/1994, de 27 de desembre, d'espais naturals protegits de la Comunitat Valenciana, durant la tramitació d'aquest procediment no podran realitzar-se, en tot el seu àmbit territorial, actes que suposen una transformació sensible de la realitat física i biològica que dificulten o impossibiliten la declaració de l'espai natural protegit.  
2. Les mesures cautelars a què fa referència l'apartat anterior, de conformitat així mateix amb l'article 28 de la Llei 11/1994, abans esmentat, tindran una vigència màxima de tres anys i podran ser complementades i especificades, per a complir millors els objectius, mitjançant un acord del Consell, a proposta de la Conselleria d'Agricultura, Desenvolupament Rural, Emergència Climàtica i Transició Ecològica.  
  
  
Article tercer  
Es faculta la Direcció General de Medi Natural i d'Avaluació Ambiental de la Conselleria d'Agricultura, Desenvolupament Rural, Emergència Climàtica i Transició Ecològica per a realitzar les actuacions tendents a la declaració del parc natural, amb la tramitació prèvia de l'expedient oportú d'acord amb el procediment legalment establit.  
  
  
DISPOSICIÓ FINAL  
  
Aquesta ordre produirà efectes el mateix dia de la publicació en el Diari Oficial de la Generalitat Valenciana.  
  
Contra aquest acte, que posa fi a la via administrativa, es pot recórrer, potestativament, en reposició davant la Conselleria d'Agricultura, Desenvolupament Rural, Emergència Climàtica i Transició Ecològica en el termini d'un mes, comptador des de l'endemà de la publicació, o impugnar-se directament davant l'ordre jurisdiccional per mitjà de la interposició d'un recurs contenciós administratiu davant la Sala Contenciosa Administrativa del Tribunal Superior de Justícia de la Comunitat Valenciana en el termini de dos mesos, de conformitat amb el que es disposa en els articles 123 i 124 de la Llei 39/2015, d'1 d'octubre, de règim jurídic de les administracions públiques i del procediment administratiu comú.  
  
València, 5 de maig de 2023  
  
La consellera d'Agricultura, Desenvolupament Rural,  
 Emergència Climàtica i Transició Ecològica,  
ISAURA NAVARRO CASILLAS